รพ.ทัพทัน จ.อุทัยธานี จัดซ้อมแผนรับอุบัติเหตุหมู่รับเทศกาลสงกรานต์ เพื่อให้เจ้าหน้าที่มีความพร้อมรั
โรงพยาบาลทัพทัน จังหวัดอุทัยธานี จัดซ้อมแผนรับอุบัติเหตุหมู่รับเทศกาลสงกรานต์ เพื่อให้เจ้าหน้าที่มีความพร้อมรับสถานการณ์ และปฏิบัติงานอย่างมีประสิทธิภาพ

ที่จังหวัดอุทัยธานี นายแพทย์สุชิน คันศร ผู้อำนวยการโรงพยาบาลทัพทัน จัดซ้อมแผนรับอุบัติเหตุหมู่ เทศกาลสงกรานต์ ที่ถนนสายทัพทัน - ตลุกดู่ บริเวณใกล้กับโรงพยาบาลส่งเสริมสุขภาพตำบลหนองกลางดง อำเภอทัพทัน จังหวัดอุทัยธานี โดยจำลองเหตุการณ์เกิดอุบัติเหตุรถเก๋งชนประสานงากับรถกระบะบรรทุกคนงานตัดอ้อย มีผู้ได้รับบาดเจ็บ และเสียชีวิตรวม 15 คน มีหน่วยงานต่างๆ เข้าร่วม ประกอบด้วย ตำรวจ สภ.ทัพทัน ชุดทหารหมวดรักษาความสงบเรียบร้อยประจำอำเภอทัพทัน หน่วยกู้ภัยมูลนิธิกู้ภัยอุทัยธานี หน่วยกู้ชีพองค์กรส่วนท้องถิ่นในพื้นที่อำเภอทัพทัน และเจ้าหน้าจากหน่วยงานอื่นเข้าร่วมกว่า 80 คน 

ทั้งนี้ การบาดเจ็บจากอุบัติเหตุถือเป็นปัญหาสาธารณสุขที่สำคัญของประเทศ นับวันทวีความรุนแรงมากขึ้นโดยเฉพาะในช่วงเทศกาลต่างๆ ส่งผลให้เกิดความสูญเสียทั้งชีวิต และทรัพย์สิน การเกิดอุบัติเหตุบางครั้งมีผู้ประสบภัยเป็นจำนวนมาก ทำให้ผู้ประสบเหตุการณ์สับสน และเกิดความวุ่นวายหน่วยงานที่เกี่ยวข้องในการดูแลผู้ประสบภัยจึงต้องมีการเตรียมความพร้อมทั้งบุคลากร สถานที่ เครื่องมือ อุปกรณ์ต่างๆ ให้พร้อมเพื่อรองรับอุบัติเหตุหมู่ และสาธารณภัยได้อย่างมีประสิทธิภาพ ซึ่งการซ้อมแผนในครั้งนี้เป็นการรองรับอุบัติเหตุที่อาจจะเกิดขึ้นในช่วงเทศกาลสงกรานต์ที่จะถึงอันใกล้นี้ จะทำให้ทุกหน่วยงานที่เกี่ยวข้อง รวมทั้งเครือข่ายผู้ประสบภัยทั้งภาครัฐ และเอกชนได้มีความพร้อมในการรับสถานการณ์ มีการทำงานแบบบูรณาการในการช่วยเหลือผู้ประสบภัย ให้เจ้าหน้าที่ของโรงพยาบาลได้ตระหนัก เข้าใจในบทบาทหน้าที่ของตนเอง มีความพร้อมในการปฏิบัติงานทั้งใน และนอกสถานที่ได้อย่างมีประสิทธิภาพ อีกด้วย